ผู้ถือหุ้น SCAP ไฟเขียว “แตกพาร์-ปันผล” แย้มงบ Q1 โตตามเป้า
ผู้ถือหุ้น SCAP ไฟเขียวแตกพาร์-ปันผลประจำปี 65 พร้อมส่งสัญญาณงบ Q1/66 โตตามเป้า เริ่มเดินกลยุทธ์ “Build Strength from Strength” ตามแผน จ่อปั้นพอร์ตสินเชื่อรายย่อยครบวงจรแตะ 3 หมื่นล้าน มั่นใจรายได้รวมทั้งปีเติบโตกว่า 100%
ผู้ถือหุ้น SCAP ไฟเขียวแตกพาร์-ปันผลประจำปี 65 พร้อมส่งสัญญาณงบ Q1/66 โตตามเป้า เริ่มเดินกลยุทธ์ “Build Strength from Strength” ตามแผน จ่อปั้นพอร์ตสินเชื่อรายย่อยครบวงจรแตะ 3 หมื่นล้าน มั่นใจรายได้รวมทั้งปีเติบโตกว่า 100%
24 เม.ย. 2566

นายวิชิต พยุหนาวีชัย ประธานเจ้าหน้าที่บริหาร บริษัท ศรีสวัสดิ์ แคปปิตอล 1969 จำกัด (มหาชน) หรือ SCAP เปิดเผยว่า ผลการประชุมผู้ถือหุ้นสามัญประจำปี 2566 ของบริษัท ผู้ถือหุ้นอนุมัติการจ่ายเงินปันผลประจำปี 2565 เป็นเงินสด ในอัตราหุ้นละ 0.80 บาทต่อหุ้น รวมเป็นเงิน 1,040 ล้านบาท หลังจากที่ได้มีการจ่ายปันผลระหว่างกาลไปแล้วในอัตราเดียวกัน
รวมปี 2565 จ่ายปันผลรวมในอัตรา 1.60 บาทต่อหุ้น โดยกำหนดจ่ายปันผลครั้งนี้ในวันที่ 16 พฤษภาคม 2566 และอนุมัติการเปลี่ยนมูลค่าที่ตราไว้ (ราคาพาร์) ของหุ้นสามัญ จากเดิมหุ้นละ 5 บาท เป็นหุ้นละ 1 บาท เพื่อเพิ่มสภาพคล่องของหุ้นและเพิ่มการกระจายถือหุ้นไปยังผู้ลงทุนได้กว้างขึ้นจากราคาหุ้นที่ลดลง โดยจะดำเนินการแตกพาร์ให้เสร็จสิ้น ภายในเดือนพฤษภาคมนี้
ขณะที่แนวโน้มผลการดำเนินงานในไตรมาสที่ 1 ของปีนี้ บริษัทประเมินว่าอยู่ในเกณฑ์ที่ดีและเป็นไปตามเป้าหมาย เนื่องจากสถานการณ์เศรษฐกิจภายในประเทศกลับมาฟื้นตัวเด่นจากหลายปัจจัย สนับสนุนให้สินเชื่อเช่าซื้อรถจักรยานยนต์ใหม่และสินเชื่อส่วนบุคคลขยายตัวตามปัจจัยบวก อีกทั้งสะท้อนการทำงานเชิงรุกของทีมผู้บริหารในการนำกลยุทธ์ Build Strength from Strength เสริมความแข็งแกร่งผ่านจุดแข็งที่โดดเด่นในธุรกิจหลัก นำมาซึ่งการเติบโตในไตรมาสแรกของปีนี้ที่ชัดเจน
“จบไตรมาสแรกของปีนี้ ยอมรับว่าผลงานอยู่ในระดับที่น่าพอใจมาก สัญญาณการฟื้นตัวของธุรกิจหลักที่เราดำเนินงานกลับมาเติบโตอย่างเห็นได้ชัด ซึ่งเชื่อว่าการนำกลยุทธ์ Build Strength from Strength มาผนวกใช้จะเป็นการสร้างความแข็งแกร่งให้ได้เปรียบในการแข่งขัน ฉะนั้นเป้าหมายที่เราวางไว้ว่าจบปีจะผลักดันให้พอร์ตสินเชื่อเติบโตอยู่ที่ระดับ 30,000 ล้านบาท และช่วยผลักดันให้รายได้ของเราเติบโตเพิ่มขึ้นจากปีที่แล้วอีกเกือบ 100% ทั้งนี้ในระหว่างทางการเติบโต ผมได้มองเห็นว่าเป็นโอกาสที่ดีสำหรับนักลงทุนที่สนใจหุ้น SCAP จึงได้ทำการเสนอแตกพาร์หุ้นเพื่อให้นักลงทุนที่สนใจในหุ้นของเราสามารถเข้ามาลงทุนได้เพิ่มมากขึ้น เป็นการขยายฐานนักลงทุนรายย่อยสำหรับบริษัท ซึ่งที่ประชุมผู้ถือหุ้นอนุมัติเป็นที่เรียบร้อย” นายวิชิต กล่าว